મનુમાં આછા ગાંડપણનું આ ચિહ્ન હું એક જોણા તરીકે જોતો. મઝા આવતી. પણ ધીરે ધીરે એ વધુ ઉઘાડ પામ્યું. ત્યારે કરૂણા ઉપજવા માંડી. અમારા ઘરમાં અલગ બાથરૂમ નહોતો. તેથી મોટા ઓરડાના બારણાં બંધ કરીને એક પછી એક સૌ નહાવાનું પતાવતા. સ્વાભાવિક રીતે જ મહેમાનો હોય ત્યારે એ માટે ઝડપ કરવી પડતી. મહેમાનોએ પણ કરવી પડતી. પણ એકવાર મનુએ એમાં દોઢ કલાક લગાડી ઓરડાને પાણી પાણી કરી મૂક્યો ત્યારે સૌના મનમાં એના ગાંડપણાની છાપ પાકી થઇ ગઇ.